ಪಂತ್ ಕೈ ತಪ್ಪಿದ ಶತಕ: 3ನೇ ಟೆಸ್ಟ್ ರೋಚಕ ಡ್ರಾ ಎರಡು ಕ್ಯಾಚ್ ಬಿಟ್ಟು ವ್ಯಾಪಕ ಟೀಕೆಗೆ ಗುರಿಯಾಗಿದ್ದ ವಿಕೆಟ್ ಕೀಪರ್ ರಿಷಭ್ ಪಂತ್ ಶತಕ ಕೈ ತಪ್ಪಿದರೂ ಆಸ್ಟ್ರೇಲಿಯಾ ವಿರುದ್ಧದ 3ನೇ ಟೆಸ್ಟ್ ಪಂದ್ಯದಲ್ಲಿ ಭಾರತಕ್ಕೆ ಸೋಲು ತಪ್ಪಿಸಿ ಡ್ರಾ ಗೌರವ ತಂದುಕೊಟ್ಟರು. ಸಿಡ್ನಿಯಲ್ಲಿ ನಡೆದ 3ನೇ ಟೆಸ್ಟ್ ಪಂದ್ಯದಲ್ಲಿ ಗೆಲ್ಲಲು 407 ರನ್ ಗಳಿಸಬೇಕಿದ್ದ ಭಾರತ ಅಂತಿಮ ದಿನದಾಟದಲ್ಲಿ 8 ವಿಕೆಟ್ ಗಳಿಂದ 309 ರನ್ ಗಳಿಸಬೇಕಿತ್ತು. ಆದರೆ ದಿನದಾಟ ಅಂತ್ಯಕ್ಕೆ 5 ವಿಕೆಟ್ ಕಳೆದುಕೊಂಡು 334 ರನ್ ಗಳಿಸುವ ಮೂಲಕ ಭಾರತ ಪಂದ್ಯವನ್ನು ಡ್ರಾ ಮಾಡಿಕೊಳ್ಳುವಲ್ಲಿ ಯಶಸ್ವಿಯಾಗಿದೆ. ಪಂದ್ಯ ಡ್ರಾಗೊಳ್ಳುವ ಮೂಲಕ ನಾಲ್ಕು ಪಂದ್ಯಗಳ ಟೆಸ್ಟ್ ಸರಣಿ ಇದೀಗ 11ರಿಂದ ಸಮಬಲಗೊಂಡಿದ್ದು, ಜನವರಿ 15ರಿಂದ ಆರಂಭಗೊಳ್ಳುವ ನಾಲ್ಕನೇ ಹಾಗೂ ಅಂತಿಮ ಟೆಸ್ಟ್ ಪಂದ್ಯ ನಿರ್ಣಾಯಕವಾಗಲಿದೆ. ರಿಷಭ್ ಪಂತ್ 97 ರನ್ ಗಳಿಸಿ 3 ರನ್ ಗಳಿಂದ ಶತಕ ವಂಚಿತರಾದರೆ, ಚೇತೇಶ್ವರ್ ಪೂಜಾರ 77 ರನ್ ಗಳಿಸಿ ನಿರ್ಗಮಿಸಿದರು. ಇವರಿಬ್ಬರು ಆಡುತ್ತಿದ್ದಷ್ಟು ಹೊತ್ತು ಭಾರತ ಗೆಲ್ಲುವ ಭರವಸೆ ಮೂಡಿತು. ಆದರೆ ಇವರಿಬ್ಬರ ನಿರ್ಗಮನದ ನಂತರ ಹನುಮ ವಿಹಾರಿ ಮತ್ತು ಆರ್.ಅಶ್ವಿನ್ ಮುರಿಯದ 6ನೇ ವಿಕೆಟ್ ಗೆ 58 ರನ್ ಜೊತೆಯಾಟ ನಿಭಾಯಿಸಿ ತಂಡವನ್ನು ಸೋಲಿನ ಭೀತಿಯಿಂದ ಪಾರು ಮಾಡಿ ಡ್ರಾ ತಂದುಕೊಡುವಲ್ಲಿ ಯಶಸ್ವಿಯಾದರು.